Document ID: 32012R0630

KOMISSION ASETUS (EU) N:o 630/2012,
annettu 12 päivänä heinäkuuta 2012,
asetuksen (EY) N:o 692/2008 muuttamisesta siltä osin kuin kyse on vetyä ja vety-maakaasuseoksia polttoaineenaan käyttävien moottoriajoneuvojen tyyppihyväksynnästä päästöjen osalta sekä sähköistä voimalaitetta käyttäviä ajoneuvoja koskevista erityisistä tiedoista, jotka annetaan EY-tyyppihyväksyntää varten käytettävässä ilmoituslomakkeessa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta 20 päivänä kesäkuuta 2007 annetun Euroopan parlamentin ja neuvoston asetuksen (EY) N:o 715/2007 (1) ja erityisesti sen 5 artiklan 3 kohdan a, f ja i alakohdan
sekä katsoo seuraavaa:
(1)
Komission tiedonannossa Euroopan parlamentille, neuvostolle, ja Euroopan talous- ja sosiaalikomitealle Eurooppalainen puhtaiden ja energiatehokkaiden ajoneuvojen strategia (2) tunnustetaan, että olemassa on runsaasti teknologioita (sähkö, vety, biokaasu ja nestemäiset biopolttoaineet), jotka todennäköisesti merkittävällä tavalla edistävät Eurooppa 2020 -strategian ensisijaisia tavoitteita, joiden mukaan taloudesta kehitetään osaamiseen ja innovointiin perustuva (älykäs kasvu) sekä resurssitehokkaampi, vihreämpi ja kilpailukykyisempi (kestävä kasvu).
(2)
Polttomoottorin valta-asema maantieajoneuvoissa säilynee vielä keskipitkällä ja lyhyellä aikavälillä, minkä vuoksi siirtymistä polttomoottorista muunlaisiin voimalaitteisiin, jotka perustuvat sähkönkäyttöön (sähköakut, polttokennot), voitaisiin helpottaa mukauttamalla polttomoottori puhtaiden polttoaineiden, kuten vedyn tai vety-maakaasuseosten käyttöön.
(3)
Koska voimansiirtoteknologian tulevaisuus on epävarma ja uudet teknologiat todennäköisesti kasvattavat markkinaosuuttaan, EU:n nykyistä tyyppihyväksyntälainsäädäntöä on tarpeen mukauttaa näiden teknologioiden ottamiseksi huomioon.
(4)
Vety ja vety-maakaasuseokset eivät tällä hetkellä kuulu niihin polttoainetyyppeihin, joita käsitellään moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täytäntöönpanosta ja muuttamisesta 18 päivänä heinäkuuta 2008 annetussa komission asetuksessa (EY) N:o 692/2008. (3) Sen vuoksi on aiheellista ulottaa kyseisessä asetuksessa vahvistettu tyyppihyväksyntämenettely kattamaan myös nämä polttoaineet.
(5)
Vetykäyttöisten moottoriajoneuvojen tyyppihyväksynnästä ja direktiivin 2007/46/EY muuttamisesta 14 päivänä tammikuuta 2009 annetussa Euroopan parlamentin ja neuvoston asetuksessa (EY) N:o 79/2009 (4) vahvistetaan turvallisuusvaatimukset, joita sovelletaan vetykäyttöisten moottoriajoneuvojen tyyppihyväksyntään. On huolehdittava myös ympäristön suojelusta, sillä polttomoottoreissa polttoaineena käytettävästä vedystä syntyy typen oksidien päästöjä, joilla voi olla vaikutusta ympäristöön.
(6)
Vety-maakaasuseoksista pääsee ilmakehään epäpuhtauksia, jotka ovat pääasiassa hiilivetyjä, hiilimonoksidia, typen oksideja ja hiukkasia; näihin päästöihin on puututtava.
(7)
Päästötestien tuloksissa käytettäviä eri kaavoja ja parametreja on mukautettava polttomoottoreissa käytettävän vedyn ja vety-maakaasuseosten erityistapauksia varten, koska nämä kaavat ja parametrit ovat vahvasti kytköksissä käytettävän polttoaineen tyyppiin ja ominaisuuksiin.
(8)
Valmistajan kansallisille hyväksyntäviranomaisille toimittamat asiakirjat olisi saatettava ajan tasalle niin, että ne sisältävät asiaankuuluvat tiedot vety-, vety-maakaasu- ja sähkökäyttöisistä ajoneuvoista.
(9)
Sen vuoksi asetusta (EY) N:o 692/2008 olisi muutettava.
(10)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 692/2008 seuraavasti:
1.
Muutetaan 2 artikla seuraavasti:
(a)
Korvataan 16 kohta seuraavasti:
”16.
”sähkökäyttöisellä hybridiajoneuvolla” ajoneuvoa, joka saa energian mekaaniseen käyttövoimaansa molemmista seuraavista ajoneuvossa olevista varastoidun energian/tehon lähteistä, myös ajoneuvoa, joka saa energian käyttöpolttoaineesta pelkästään sähköenergian/tehon varastointilaitteen lataamista varten:
a)
käyttöpolttoaine
b)
akku, kondensaattori, vauhtipyörä/generaattori tai muu sähköinen energian/tehon varastointilaite;”
(b)
Lisätään alakohdat seuraavasti:
”33.
”sähköisellä voimalaitteella” järjestelmää, joka koostuu yhdestä tai useammasta sähköenergian varastointilaitteesta, yhdestä tai useammasta sähkövoiman käsittelylaitteesta sekä yhdestä tai useammasta sähkökoneesta, joilla varastoitu sähköenergia muunnetaan ajoneuvon käyttövoimaksi pyöriin toimitettavana mekaanisena energiana;
34.
”puhtaalla sähköajoneuvolla” ajoneuvoa, jonka käyttövoimana on ainoastaan sähköinen voimalaite;
35.
”polttoainevaatimuksiltaan joustavalla vety-maakaasuajoneuvolla” flex-fuel-ajoneuvoa, joka voi toimia erilaisilla vedyn ja maakaasun/biometaanin seoksilla;
36.
”vetypolttokennoajoneuvolla” ajoneuvoa, jonka voimanlähteenä on polttokenno, joka muuntaa vedyn kemiallisen energian sähköenergiaksi käytettäväksi ajoneuvon voimanlähteenä.”
2.
Muutetaan liitteet tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä heinäkuuta 2012.

Labels: 7
8
3
20